ToekomsVenster: ’n Grendel-mentaliteit(Foto: Jordan Madrid/Unsplash.) Ek wil graag saam met julle nadink oor ŉ mentaliteit van ingeperk wees. Toe ek verlede week na die ateljee in Pretoria moet reis was ek skielik effens uit my diepte. Dit is asof die inperking kom nes skop het hier by my en dat die “buitewêreld” met sy dinamiese tempo, sy verwagtinge, verantwoordelikhede en werkslading bedreigend voorkom. Die gemak en veilige sekuriteit van ŉ eie woonplek word gou ŉ mens se gemaksone. Daar word dikwels gesê die enigste verskil tussen ŉ groef en ŉ graf is die diepte. Werk, inhoud gee aan jou roeping, passievol leef en om ŉ verskil te maak is nie alleen ŉ Goddelike opdrag nie maar ook ŉ voorreg. ŉ Gebrek aan bewegingsvryheid word ŉ maklike wegkruipplek. “Ek kan nie uitkom nie en daarom kan ek nie ŉ verskil maak nie”. Ons moet daarteen waak. Daar is ŉ wêreld buite die vier mure van ons ingeperkte bestaan, wat wag op hulp. Die nood lê op die terrein van elkeen van ons se gawes en talente. Ons moet weet waarvoor die Here ons roep en daarmee besig bly. Hoe diep het die inperking in jou menswees kom insny? Voel jy ook effens bedreig in die wete dat die lewe aangaan en nie stilstaan nie? Het jy ook nodig om van die grendel-mentaliteit ontslae te raak en vandag reeds inhoud te begin gee aan waarvoor die Here jou bestaan op aarde bestem het? Mag jy leiding en krag ontvang.